எட்டயபுரம் சமஸ்தானம்

alt=Ettayapuram Samasthanam|thumb|310x310px|எட்டயபுரம் சமஸ்தானம்
**இளசைநாடு என்ற எட்டயபுரம் **, திருநெல்வேலி  சீமையைச் சேர்ந்த பாளையம் ஆகும். இது தற்போது தமிழ்நாட்டின் தூத்துக்குடி மாவட்டத்தில் அமைந்துள்து இது. துவக்க காலத்தில் பாண்டிய பேரரசு விஜயநகரப் பேரரசின் கீழ் இயங்கிய சமஸ்தானம், பின்னர் பிரித்தானியர்களின் கீழ் செயல்பட்டது. தேச விடுதலைக்குப் பின்னர் எட்டயபுர சமஸ்தானம் இந்தியாவுடன் இணைக்கப்பட்டது. சங்கீத மும்மூர்த்திகளுள் ஒருவரான முத்துசாமி தீட்சிதர், மகாகவி பாரதியார், மாவீரன் அழகுமுத்து கோன், உமறுப்புலவர், சோமசுந்தர பாரதியார் உள்ளிட்டோரை தேசத்திற்கு தந்த சமஸ்தானம் இதுவாகும்.

570 சதுர மைல் பரப்பளவில் 374 கிராமங்களையும், 20-ஆம் நூற்றாண்டின் தொடக்கத்தில் 1.54 லட்சம் மக்கள்தொகையையும் கொண்டிருந்த இந்த சமஸ்தானம், தென்னிந்தியாவின் சமூக-பொருளாதார வரலாற்றில் தனித்த இடத்தைப் பிடித்திருந்தது.

## அமைவிடம்
தூத்துக்குடிக்கும் - கோவில்பட்டிக்கும் இடையே அமைந்த எட்டயபுரம், தூத்துக்குடியிலிருந்து 43 கிமீ தொலைவிலும், கோவில்பட்டியிலிருந்து 15 கிமீ தொலைவிலும் உள்ளது.

## பெயர் வரலாறு

கி.பி. 1342 ஆம் ஆண்டு விஜயநகர பேரரசின் கீழ் ஆட்சி புரிந்த சம்பு ராஜாவை சந்திக்க சென்ற நல்லமநாயக்கரை, விஜயநகரக் கோட்டையின் தெற்கு வாசலில் காவலுக்கு நின்ற போர்வீரன் சோமன் எதிர்த்து நின்றான். பொதுவாக சம்பு ராஜாவை காண வரும் யாராக இருப்பினும், வாசலில் கட்டப்பட்டிருக்கும் தங்க சங்கிலியை தலை குனிந்து வணங்கி தான் செல்ல வேண்டும். அந்த சங்கிலியின் ஒருபுறம் சோமனின் காலிலும், மற்றொரு முனை தூணிலும் கட்டப்பட்டிருக்கும். இப்படி வணங்கி செல்ல விருப்பம் இல்லாதவர்கள் சோமனுடன் மல்யுத்த போட்டியில் பங்கேற்று வென்று செல்ல வேண்டும்.

தலைகுனிந்து செல்ல விரும்பாத நல்லமநாயக்கர் சோமனுடன் சண்டையிட்டு வெற்றி பெற்றார். அந்த சண்டையில் சோமன் இறந்துபோக, அநாதையான சோமனின் 8 சகோதரர்களை, கருணையுடன் தத்தெடுத்து கொண்டதால் நல்லமநாயக்கரின் வலிமை மற்றும் கருணையைப் போற்றும் விதமாக எட்டப்பன் (எட்டுப் பிள்ளைகளின் தந்தை என்று பொருள்) என்ற பட்டத்தை வழங்கியதோடு, நிலங்கள் மற்றும் கிராமங்கள் உட்பட பல்வேறு பரிசுகளையும் சலுகைகளையும் அவருக்கு வழங்கினார் சம்பு ராஜா.

அதன்பின் வந்த அவரது பரம்பரைக்கு 'எட்டப்பன்' (எட்டு அப்பன்) என பெயர் வந்தது.

## எட்டயபுரம் மன்னர்களில் குறிப்பிடத்தக்கவர்கள்

* நல்லம்ம நாயக்கர் (11வது பட்டத்து ராஜா) - தனது வீரம் மற்றும் கருணை பயனாக ‘எட்டப்பன்’ எனும் பட்டத்தைப் பெற்றார்.

**குமார முத்து எட்டப்ப நாயக்கர் (14வது பட்டத்து ராஜா)** - பாண்டிய மன்னனின் வேண்டுகோளுக்கு இணங்க, கலவரம் உண்டான பகுதியில் கலவரத்தை கட்டுப்படுத்தி, அமைதியை ஏற்படுத்தியதற்காக ‘சுந்தர பாண்டிய எட்டப்ப நாயக்கர்’ என்ற பட்டத்தை பாண்டிய மன்னர் வழங்கினார்.

**குமார எட்டப்ப நாயக்கர் (15வது பட்டத்து ராஜா)** - பாண்டியர்களின் வேண்டுகோளுக்கு இணங்க போரில், தனது வீரச் செயல்களால் எட்டப்ப வம்சத்திற்கு ‘ஜெகவீர ராமர்’ என்ற பட்டத்தை பெற்று தந்தவர்.

**ஜெகவீர ராம குமார எட்டப்ப நாயக்கர் (20வது பட்டத்து ராஜா)** – ஜனவரி 1567 இல் தற்போதைய எட்டயபுரம் நகரத்தை கட்டியெழுப்பியவர். தனது ஆட்சிக்காலத்தில் மதுரையை ஆண்ட குமார கிருஷ்ணப்ப நாயக்கரின் வேண்டுகோளுக்கு இணங்க திருவிதாங்கூர் - எரணீல் கோட்டை போரில் வீரத்துடன் போரிட்டு எரணீல் கோட்டையைக் கைப்பற்றினார். போரில் வென்று திரும்பிய அவர், மறைமுகமாக அம்பு எய்தி கொல்லப்பட்டார். இதனை கேட்டு மிகவும் வருத்தமடைந்த மதுரை ராஜா, கழுகுமலையை இரத்த மானியமாக எட்டயபுரம் சமஸ்தானத்திற்கு வழங்கி, அவர் பரம்பரையினருக்கு ‘அய்யன்’ என்ற பட்டத்தை வழங்கினார்.

**ஜெகவீர ராம எட்டப்ப நாயக்கர் அய்யன் (22வது பட்டத்து ராஜா)** - தனது ஆட்சிக் காலத்தில் மதுரையை ஆண்ட முத்து கிருஷ்ணப்ப நாயக்கருடன் திருவிதாங்கூர் சமஸ்தானத்திற்கு சென்று சமாதானம் செய்து கொண்டார். திருவிதாங்கூர் மன்னர் வஞ்சி மார்த்தாண்ட அவரை அன்புடன் தனது அரசவைக்கு அழைத்து அவர்களுக்கு கணிசமான உதவிகளை வழங்கினார்.

**மூன்றாம் ஜெகவீர ராம கெட்சில்லா எட்டப்ப நாயக்கர் அய்யன் (25வது பட்டத்து ராஜா)** - தனது ஆட்சிக் காலத்தில் ரோமன் கத்தோலிக்கர்களுக்கு முறையாக பாதுகாப்பு வழங்கினார். காமநாயக்கன்பட்டி தேவாலயத்தில் ஒரு கல்வெட்டு உருவாக்கப்பட்டு பாதுகாக்கப்பட்டது.

**ஜெகவீர ராம வெங்கடேச எட்டப்ப நாயக்கர் அய்யன் (27வது பட்டத்து ராஜா)** - அனுமந்தகுடி கோட்டையை கைப்பற்ற சேர்வைக்காரர்  மாவீரன் அழகுமுத்து கோன் மற்றும் பெரிய முத்து பிள்ளை தலைமையில் 5000 பேர் கொண்ட படையை அனுப்பி ராமநாத ராஜாவுக்கு உதவினார். அவரது  காலத்தில்தான் கடிகை முத்துப்புலவர் எட்டயபுரம் சமஸ்தானத்தின் அவைப் புலவராக விளங்கினார். அப்போது தான் ‘சமுத்திர விலாசம்’ ‘காமரச மஞ்சரி’ ஆகியவற்றை இயற்றினார். ஜெகவீர ராமவெங்கடேசுர எட்டப்ப நாயக்கர் அய்யனுக்கு 'கண் கொடுத்த எட்டப்ப நாயக்கர்' என்ற ஒரு பட்டப் பெயரும் இருக்கிறது. ஒரு கண் பார்வையிழந்திருந்த ஒரு பிராமணருக்கு கனவில் இறைவன் தோன்றி எட்டயபுர அரசனைச் சென்று கண்டு வேண்டினால் கண் பார்வை கிடைக்கும் என்று சொல்ல அவரைக் காணச் சென்றிருக்கின்றார் அந்த பார்வையற்ற மனிதர். அரசரும் அவரது வேண்டுதலைக் கேட்டு, தமது குலதெய்வத்தை வணங்கி தியானம் செய்து  வரம் கொடுக்க, அவருக்கு பார்வை தெரிய ஆரம்பித்தது. அதனால்  இந்த அரசருக்கு 'கண் கொடுத்த எட்டப்ப நாயக்கர்' என்ற பட்டமும் விளங்கி வந்திருக்கின்றது. இந்த நிகழ்வு சமுத்திர விலாசத்தில் குறிப்பிடப்படுகிறது.

**இரண்டாம் ஜெகவீர ராம வெங்கடேஸ்வர எட்டப்ப நாயக்கர் அய்யன் (29வது பட்டத்து ராஜா)** - பிரிட்டிஷ் கிழக்கிந்திய கம்பெனியின் தளபதியாக விளங்கிய முகமது யூசுப் கானை (மருதநாயகம் பிள்ளை) எதிர்த்துப் போரிட்டார். பெத்தநாயக்கனூர் கோட்டையில் கான் சாஹிப்பை எதிர்த்து துணிச்சலுடன் போராடிய புகழ்பெற்ற மாவீரன் அழகுமுத்து கோன் இவருடைய சேர்வைக்காரர் ஆவார். அவர் பீரங்கித் தாக்குதலில் பிடிக்கப்பட்டு தூக்கிலிடப்பட்டார். இது ஆங்கிலேயர்களுக்கு எதிரான முதல் பாளையக்காரர் கிளர்ச்சியாகவும், இந்திய சுதந்திரப் போராட்ட வரலாற்றில் பிரிட்டிஷ் ஆட்சிக்கு எதிரான முதல் கிளர்ச்சியாகவும் இருப்பதாக வரலாற்று ஆசிரியர்கள் தெரிவிக்கிறார்கள்.

**மூன்றாம் ஜெகவீர ராம வெங்கடேஸ்வர எட்டப்ப நாயக்கர் அய்யன் (32வது பட்டத்து ராஜா)** - தனது ஆட்சிக்காலத்தில் இசைக்கு பெரிதும் முக்கியத்துவம் வழங்கினார். கர்நாடக இசை மும்மூர்த்திகளில் ஒருவரான முத்துசாமி தீக்ஷிதர், இவரது வேண்டுகோளுக்கு இணங்க, தனது வாழ்நாளின் இறுதி பகுதி முழுவதும் எட்டயபுரத்தின் அரண்மனையில் தங்கினார்.

**மூன்றாம் ஜெகவீர குமார எட்டப்ப நாயக்கர் அய்யன் (36வது பட்டத்து ராஜா)** – இவர் தொலைநோக்கு பார்வையும், முற்போக்கான சிந்தனையும் கொண்டவர். எட்டயபுரம் மற்றும் அதன் சுற்றியுள்ள பகுதிகளில் பள்ளிகள், பாலங்கள் மற்றும் பல்வேறு சாலைகள் போன்ற உட்கட்டமைப்புகளை ஏற்படுத்தினார். ஆண், பெண் இருபாலருக்கும் கல்வி சேவையை ஏற்படுத்தி, சமூகத்தில் ஒரு முன்மாதிரியை உருவாக்கினார்.

1877 – 78 ஆம் ஆண்டு தென்னிந்தியாவில் ஏற்பட்ட கடுமையான பஞ்சத்தின் போது, பாதிக்கப்பட்ட மக்களுக்கு "உணவு கூடங்களை" திறந்து வைத்து நிவாரண நடவடிக்கைகளை மேற்கொண்டார். பஞ்சம் அகற்றப்பட்ட பிறகு, விவசாயிகள் முன்னேறவும், விவசாயத்தை மீண்டும் தொடங்கவும் உதவினார். விவசாயத்திற்கு உதவிடும் வகையில் கிணறுகள் அமைத்து கொடுத்தது, பட்டினியால் வாடும் ஏழைகளுக்கு நிவாரணம் வழங்கியது போன்றவை இவரது குறிப்பிடத்தக்க சாதனையாகும்.

**ராஜா ஜெகவீர வெங்கடேஸ்வர எட்டப்ப நாயக்கர் அய்யன் (37வது பட்டத்து ராஜா)** - சாலைகள் அமைத்தல், நீர்ப்பாசனப் பணிகள், கோயில்களை புனரமைத்தல், விவசாயப் பண்ணை அமைத்தது, அனைத்து சமூகத்தினருக்குமான பள்ளியை திறந்தது உள்ளிட்ட எட்டயபுரத்தின் வளர்ச்சிக்கு இவர் பங்களிப்புகள் ஏராளம்.

இவரது ஆட்சிக்காலத்தில் கோயில்கள், தொண்டு நிறுவனங்கள் மற்றும் பொது மருந்தகங்களைப் பராமரிப்பதற்காக ஆண்டுதோறும் அரை லட்ச ரூபாய்க்குக் குறையாமல் நிதி வழங்கப்பட்டது. மதுரையில் உள்ள அமெரிக்க மருத்துவமனைக்கு நன்கொடைகள் (ரூபாய் 20000) வழங்கப்பட்டன. மெட்ராஸில் உள்ள விக்டோரியா காஸ்ட் மற்றும் கோஷா மருத்துவமனைக்கு 7000 ரூபாய் செலவில் செப்டிக் வார்டை அமைத்துகொடுத்தார்.

இவரது சமூக சேவைகளை ஆங்கிலேயர் ஆட்சியாளர்களால் பெரிதும் பாராட்டை பெற்றது. வாரணாசியில் வசித்து வந்த, பாரதியாரை சந்தித்து, அவரை எட்டயபுரத்திற்கு அழைத்து வந்த பெருமைக்குரியவர் இவர்.

**ஐந்தாம் ஜெகவீர ராம வெங்கடேஸ்வர எட்டப்ப நாயக்கர் அய்யன் (38வது பட்டத்து ராஜா)** - கலாச்சாரம் மற்றும் கலைகளில் ஆர்வமுள்ள இவர், இசை மற்றும் நாடகங்களை கற்றுத்தேர்ந்தவர். நாவலர் சோமசுந்தரத்திற்கும் மற்றும் மகாகவிக்கும் பாரதி என்ற பட்டத்தை வழங்கிய ராஜா என்ற பெருமைக்குரியவர் இவர்.

## தமிழ் வளர்ச்சி

எட்டயபுரமும் தமிழும் ஒன்றோடு ஒன்றாக பிணைந்தவை. எட்டையபுரம் மன்னர்கள் ஒவ்வொருவரும் தமிழ்பற்று கொண்டவர்கள். மகாகவிக்கும், பாவலர் சோமசுந்தரம் ஆகியோருக்கு ”பாரதி” என்ற பட்டம் தந்தவர்கள் எட்டயபுர மன்னர்கள். சங்கீத மும்மூர்த்திகளில் ஒருவரான முத்துசாமி தீட்சிதர், சீறாப்புராணம் இயற்றிய உமறு புலவர் போன்றவர்களை எட்டயபுர அரசவை ஆதரித்தது.

## அரசியல்

எட்டயபுரம் சமஸ்தானத்தின் 39வது ராஜா, ராஜா ஜக வீர ராம குமார வெங்கடேஸ்வர எட்டப்ப நாயக்கர் அய்யன், நீதிக்கட்சி ஆட்சியில் மதராஸ் மாகாண சட்டமன்ற கவுன்சில் (எம்எல்சி) உறுப்பினராக செயலாற்றினார்.

**தமிழ் கலாச்சாரம், பாரம்பரியம் பங்களிப்புகள்**

கடிகை முத்துப் புலவர், உமறுப் புலவர், சோமசுந்தர பாரதி, மகாகவி சுப்பிரமணிய பாரதியார் போன்ற பல்வேறு தமிழ் எழுத்தாளர்கள், கவிஞர்கள், புரவலர்களை அரவணைத்து வளர்த்த சமஸ்தானம் எட்டயபுரம். சங்கீத மூர்த்திகளில் ஒருவரான முத்துசுவாமி தீட்சதர் அவர்களின் இறுதி இளைப்பாறும் தலமாகவும் எட்டயபுரம் இருந்துள்ளது. எட்டயபுரத்தின் மன்னர்களில் பலர் சிறந்த இசையமைப்பாளர்களாகவும் இசைக்கலைஞர்களாகவும் இருந்துள்ளனர்.

எட்டயபுரம் சமஸ்தானத்தின்  கலாச்சாரம், பாரம்பரியம் பங்களிப்புகளை முத்துசுவாமி தீட்சதரின் பேரன் சுப்பராம தீட்சதர் தனது வாக்கேயகாரர்கள் வரலாறு (மூலம்-எட்டயபுரம் ஸம்ஸ்தான வித்வான் ஸ்ரீ சுப்பராமதீஷிதர் தெலுங்கில் இயற்றியுள்ள "ஸங்கீத ஸம்ப்ரதாய ப்ரதர்சினி" - 1904) நூலில் குறிப்பிட்டுள்ளார். 

**எட்டயபுரம் அரண்மனையின் தற்போதைய நிலை**

எட்டயபுரம்  குடும்பத்தில் இன்றும் முடிசூட்டுவது வழக்கமாக நடைபெற்று வருகிறது.  எட்டயபுரம் அரண்மனையின் 42வது ராஜாவாக திரு. சந்திர சைதன்யா எனப்படும் சந்திர சைதன்யா முடிசூட்டப்பட்டுள்ளார். இப்போது எட்டயபுரம் இந்திய அரசின் இறையாண்மைக்கு உட்பட்ட தமிழ்நாடு மாநிலத்தின் ஓர் பேரூராட்சியாக உள்ளது

## மேற்கோள்கள்